tttarun/llama2_hindi huggingface dataset:
'निर्गुण ज्ञानाश्रायी' या 'संत काव्यधारा' सामाजिक विषमताओं के प्रति विद्रोह करती है। कथन की सोदाहरण विवेचना कीजिये।
उत्तर :
हल करने का दृष्टिकोण:
• भूमिका
• कथन के पक्ष में उदाहरण सहित तर्क
• निष्कर्ष
'निर्गुण ज्ञानाश्रायी' काव्यधारा या 'संत काव्यधारा' भक्तिकाल की आरंभिक काव्यधारा है। इस धारा के प्रमुख कवि कबीर दास, रैदास, दादूदयाल, मलूक दास,.रज्जब, सुंदर दास, गुरु नानक देव इत्यादि हैं। इस काव्यधारा के कवियों का साहित्य सामाजिक विषमताओं के प्रति क्रांतिकारी मानसिकता का परिचायक है। इसे निम्नलिखित बिंदुओं से समझा जा सकता है:-
शास्त्रों का विरोध: संत कवि प्रायः निरक्षर थे। 'कागद' और 'मसि' को उन्होंने नहीं छुआ था। निम्न वर्ण और निम्न वर्ग के होने के कारण उन्हें शास्त्रों से परहेज है। क्योंकि शास्त्र ही उनके शोषण व वंचन को वैध बनाते हैं। वह शास्त्रों पर करारी चोट करते हैं क्योंकि शास्त्र लकीर का फकीर बनाते हैं और जीवन को तार्किकता से समझने की ताकत नहीं देते हैं। कबीर कहते हैं:
"पोथी पढ़ि पढ़ि जग मुआ पंडित भया न कोय
ढाई आखर प्रेम का पढ़े सो पंडित होय"
माया का विरोध: नाथ परंपरा तथा शंकर के अद्वैतवाद से प्रभावित होने के कारण इनका मानना है कि माया मनुष्य में इच्छाएँ पैदा करके उसे दिग्भ्रमित कर देती हैं। माया का विरोध करते हुए वह कहते हैं:
"माया मुई न मन मुआ मरी मरी गया सरीर
आसा तृष्णा ना मुई कहि गया कबीर"
आत्मविश्वास की प्रबलता: संत कवि प्रायः निरक्षर थे। शास्त्रों ने उन पर जो प्रहार किये थे उन्हें ना पढ़ सकने के कारण उनसे प्रभावित नहीं हुए। उन्होंने शंकराचार्य, वैष्णव, सूफी भक्तों और नाथ योगियों की परंपरा से अच्छे लगने वाले विचारों को ग्रहण किया इससे उनमें आत्मविश्वास की भावना आई और निडर होकर स्वानुभूतियों को व्यक्त कर सके। आत्मविश्वास से भर कर कबीर कहते हैं:-
"हम घर जारा आपना लिया मुराड़ा हाथ
अब घर जारौं तासु का जो चले हमारे साथ"
आडंबरों का विरोध: कबीर व अन्य संत कवियों ने अपने व्यंग से आडंबर फैलाने वाले मौलवियों और पंडितों दोनों पर जमकर चोट की। इनके व्यंग्य में जो पैनापन तार्किकता है वह अन्यत्र दुर्लभ है। कबीर की व्यंग क्षमता की प्रशंसा आचार्य हजारी प्रसाद द्विवेदी ने भी की है। उदाहरण के लिये:
"काँकर पाथर जोरि के मस्जिद लई बनाय
ताँ चढ़ी मुल्ला बांग दे, क्या बहरा हुआ खुदाय।"
हिंदू संप्रदाय में आई रूढ़िगत विकृतियों का भी जमकर विरोध किया। मूर्ति पूजा, धार्मिक हिंसा, व्रत,तीर्थ इत्यादि की आलोचना की। उदाहरण के तौर पर:
"पाहन पूजे हरि मिले तो मैं पूजूँ पहार
तातैं तो चक्की भली, पिस खाए संसार।"
सामाजिक असमानताओं का विरोध: सभी संतो ने सामाजिक भेदभाव के दंश को झेला था इसलिये उन्होंने सामाजिक व्यवस्था और मान्यताओं का विरोध किया। रैदास के शब्दों में:
"जाति ओछा पाती ओछा, ओछा जनम हमारा
रामराय की सेवा कीन्ही, कहि रविदास चमारा"
सांप्रदायिकता का विरोध: संत काव्यधारा का समय भारतीय समाज में हिंदू और मुसलमानों के आरंभिक सह-अस्तित्व का काल था, जिसमें दोनों संप्रदाय के लोगों के मध्य अपरिचय, अविश्वास व विरोध की भावना हावी थी। संत कबीर ने दोनों तरह की मानसिकता के लोगों को फटकारा है और सौहार्द सीखाने की कोशिश की है:
"अरे इन दोउन राह न पाई।
हिंदुन की हिंदुआई देखी तुर्कन की तुरकाई।"
निष्कर्षत: हम कह सकते हैं कि संत काव्यधारा के कवि सामाजिक विषमताओं एवं रूढ़िवादिता को समाप्त करने तथा सामाजिक पुनर्जागरण के अग्रदूत थे।
पद्माकर के काव्य की काव्यगत विशेषताओं पर सोदाहरण चिंतन करें।
उत्तर :
हल करने का दृष्टिकोण:
भूमिका
भाव पक्ष की विशेषताएँ
शिल्प पक्ष की विशेषताएँ
पद्माकर रीतिबद्ध काव्य धारा के प्रमुख कवियों में से एक हैं। इन्हें लगभग 10 राज्य दरबारों से राजाश्रय प्राप्त हुआ। इनकी 11 कृतियों का उल्लेख मिलता है। जिनमें से 'जगद्विनोद', 'पद्माभरण', 'गंगा लहरी' इत्यादि प्रमुख है। शुक्ल जी ने समग्रत: पद्माकर की नूतन कल्पना दृश्य चित्रण भाषा की अनेक रूपता की प्रशंसा की है। इनके काव्य की काव्यगत विशेषताएँ निम्नलिखित रुप से चित्रित की जा सकती हैं:
भाव पक्ष की विशेषताएँ
पद्माकर की कविता में मुख्य रूप से उल्लास और आनंद का वर्णन है। श्रृंगार के वर्णन में उन्मुक्तता और खुलापन है। ब्रज मंडल में फाग के दृश्य का अद्भुत वर्णन उन्होंने किया है:
"फाग की भीर अभिरन में गही गोविंदै ले गई भीतर झोरी।
माई करी मन की पद्माकर ऊपर नाई अबीर की जोरी।
छीन पितंबर कमर तेसू विदा दई मीड़ि कपोलन रोरी।
नैन नचाई कई मुस्काई लला फिर आइयो खेलन होरी।।"
इसी प्रकार शीत ऋतु में सामंती दरबार का अत्यंत उद्दीपन परक चित्र उनके काव्य में देखा जा सकता है:
"गुलगुली गिल में गलीचा है गुनीजन हैं
चांदनी है चिक है चिरागन की माला है।
कहै पद्माकर जो गजक है गिजा हैं
सजी सेज है सुराही है सुरा है और प्यालिंहि है।
सिसिर के पाला को न व्यापत कसाला तिन्हैं
जिनके अधीन उदित मसाला है।"

पद्माकर के संयोग-वियोग वर्णन अधिक व्यापक है। नायिका के विरह को कवि ने प्रकृति की उदासी और हृदयहीनता के माध्यम से भी चित्रित किया है:
"पावस बनाऔ तो न विरह बनाऔ
जो विरह बनाऔ तो ना पावस बनाऔ"
पद्माकर ने अपने संरक्षक राजाओं की प्रशंसा में भी कवित लिखे हैं। जैसे:-
"संपत्ति सुमेर की कुबेर की जो पावै ताहि
तुरत लुटावत विलंब उर धारै ना।"
किंतु ऐसे कविताओं में भाव नजर नहीं आते सिर्फ प्रशंसा करने पुरस्कार पाने की इच्छा दिखाई पड़ती है। उम्र के अंतिम पड़ाव में पद्माकर का रुझान भक्ति की तरफ भी होने लगा है और कुछ भक्ति परक रचनाएँ भी उनके द्वारा की गई। जैसे:-
"या जगजीवन को है यहै फल जो छाड़ि भजै रघुराई।"
शिल्प पक्ष की विशेषताएँ
इनकी.भाषा सरस कोमल और मंजी हुई ब्रजभाषा है। इन्होंने शब्दावलियों में बिंबों का सुंदर प्रयोग किया है। इनके कविताओं में मुहावरे एवं लोकोक्तियों का प्रयोग भी उल्लेखनीय है। अधिकतर जगहों पर अलंकारों का सफल प्रयोग है। अनुप्रास आदि अलंकारों में नादात्मक सौंदर्य लक्षित होता है जैसे- "गोरी गरबीली तेरे गात की गुराई आगे।"
"कल्हण की राजतरंगिणी कश्मीर के राजनीतिक इतिहास का एक विश्वसनीय स्रोत है।" कथन का सतर्क विश्लेषण कीजिये। (250 शब्द )
उत्तर :
हल करने का दृष्टिकोण:
• भूमिका
• कथन के पक्ष में तर्क
• उदाहरण
• निष्कर्ष
कल्हण कृत राजतरंगिणी प्राचीन भारतीय साहित्य में पहला युद्ध ऐतिहासिक ग्रंथ माना जाता है। यह संस्कृत में है इसकी मुख्य विषय वस्तु कश्मीर का इतिहास है। इसकी रचना महाभारत की शैली के आधार पर की गई है।
राजतरंगिणी की विश्वसनीयता इस बात से और अधिक पुष्ट होती है कि कल्हण किसी के दरबार में नहीं रहा तथा चाटूकारितापूर्ण विवरण न देकर तटस्थ विवरण देता है। इस ग्रंथ के लेखन में यथासंभव सावधानी बरती गई है। उसने कश्मीर के शासकों के लिखित आदेशों तथा प्राचीन शासकों के जीवन चरित्रों का अध्ययन करके संभवतः सभी चित्र प्रस्तुत करने का प्रयत्न किया है। कल्हण ने अपने विवरण में सभी शासकों के गुण-दोषों का निष्पक्ष विवेचन किया है।
राजतरंगिणी मात्र कश्मीर की अनुक्रमणिका ही नहीं है जैसा कि इसके नाम से विदित होता है। उसने जिन शासकों से संबंधित विवरण दिया उनकी समकालीन घटनाओं तथा जीवन की अन्य घटनाओं पर भी दृष्टिपात किया है। इस संबंध में उसने ज़ोर देकर कहा कि कवि को निष्पक्ष होना चाहिये। कल्हण ने अपने विवरण में सांसारिक जीवन एवं भौतिक ऐश्वर्य की नश्वरता को प्रकट करने का प्रयास किया। उसकी इच्छा थी कि लोग अपने अतीत की गलतियों से सबक लें। यही उद्देश्य उसकी रचना की प्रमाणिकता और विश्वसनीयता को और बढ़ा देता है।
राजतरंगिणी की रचना 8 सर्गों में विभक्त है जिसमें 8000 से ऊपर श्लोक है। पहले तीन सर्गों में 3000 से अधिक श्लोकों को शामिल किया गया है जिसमें सिर्फ राजवंशों की सूचियाँ ही दी गई हैं। इस युग के इतिहास के लिये कल्हण ने पौराणिक स्रोतों, अनुश्रुतियों का प्रयोग किया है।
राजतरंगिणी ने चौथे, पाँचवें और छठे सर्गों में कार्कोट तथा उत्पन्न रजवंशों का विवरण प्रस्तुत किया है। इन्हीं सर्गों के साथ राजतरंगिणी के उचित ऐतिहासिक दृष्टिकोण का उभरना शुरू हो जाता है। अंतिम दोनों सर्गों में लोहार राजवंश पर विचार व्यक्त किये गए हैं। रचना के आरंभिक भाग में जिन लोक प्रचलित पौराणिक स्रोतों एवं जनश्रुतियों का संग्रह किया गया है जिनके आधार पर आलोचना के कुछ बिंदु उभर कर सामने आते हैं। किंतु जैसे-जैसे विवरण में आगे बढ़ते हैं वैसे-वैसे आलोचना की दृष्टि साफ होती चली जाती है। जैसा कि हर्ष की मृत्यु के बाद का विवरण राजनीतिक अस्थिरता की बात करता है और वह सभी तथ्यों के साथ स्पष्ट हो जाता है।
कल्हण की राजतरंगिणी में विवरण मिलता है कि वह एक शक्तिशाली राजा की बात करता है- कि राजा को इतना शक्तिशाली होना चाहिये कि वह समाज के विविध तत्त्वों को भी नियंत्रण में रख सके। उसे यह निश्चित कर लेना चाहिये कि कोई भी क्षेत्र चाहे वह गाँव ही क्यों न हो, में संपत्ति को इकट्ठा नहीं होने देना चाहिये, क्योंकि संपत्ति राजनीतिक विद्रोह को प्रेरणा देती है। इस दृष्टिकोण से कल्हण द्वारा राजनीतिक एवं आर्थिक शक्तियों में एक स्पष्ट संबंध देखा गया। उसने अनुभव किया कि भूस्वामियों की आर्थिक शक्ति ने उन्हें इतना शक्तिशाली बना दिया है कि वे राजा को चुनौती दे सकते हैं जिसका प्रत्यक्ष प्रमाण राजनीतिक षडयंत्रों में स्पष्टता से देखा गया।
कल्हण की राजतरंगिणी में दिये गए तमाम स्रोतों एवं दृष्टिकोणों के साथ यथा अनुरूप तिथियों का प्रयोग इस ग्रंथ की प्रमाणिकता को पुष्ट करता है। इन्हीं उपरोक्त विवरण के आधार पर राजतरंगिणी को प्राचीन भारतीय इतिहास में पहला शुद्ध ऐतिहासिक ग्रंथ माना जाता है। इसमें समकालीन शासकों का उनके गुणों के साथ दोषों का भी निष्पक्ष विवेचन किया जाता है।
निम्नलिखित गद्यांश की व्याख्या कीजिये:
उत्तर :
संदर्भः प्रस्तुत गद्यांश हिंदी की आंचलिक उपन्यासधारा की सर्वोत्कृष्ट’ कृति “मैला आँचल” से उद्घृत है। जिसकी रचना वर्ष 1954 में फणीश्वरनाथ रेणु ने की।
प्रसंगः उपरोक्त पंक्तियाँ डॉ- प्रशांत और ममता के मध्य संवाद को दर्शाता है, जो उपन्यास के अंतिम पृष्ठ से ली गयी हैं। डॉ- प्रशांत आर्थिक स्वार्थों से मुक्त चिकित्सक है जो सामाजिक दायित्व बोध के आधार पर मेरीगंज गाँव में रहकर समाज की सेवा करना चाहता है।
व्याख्याः डॉ- प्रशांत कहता है कि मैं फिर से इसी गाँव में अपने काम की शुरूआत करना चाहता हूँ। मेरी इच्छा अपनी शिक्षा से पैसे कमाने की नहीं है, मैं तो समाज में प्रेम बाँटना चाहता हूँ। यह गाँव जो पिछड़ेपन और दुखों में आकंठ डूबा है, मैं उसी के भीतर मनुष्यों को हँसते हुए देखना चाहता हूँ। उन्हें विश्वास दिलाना चाहता हूँ कि आज़ाद भारत के सपने टूटे नहीं हैं, अभी भी समाज के प्रति दायित्व निभाने की प्रेरणा लोगों में ज़िंदा है। भारतमाता तो गाँवों में ही रहती है, उसी के आँचल की छाँव में काम करते हुए मैं यथासंभव देश की सेवा करना चाहता हूँ।
विशेषः
1. इन प्रक्तियों में निराशा के विरूद्ध आशा की विजय दिखती है। लेखक दिखाता है कि एक छोटी सी चिंगारी भी भयानक अंधेरे को कैसे चीर सकती है।
2. डॉ. प्रशांत का चरित्र ‘महाभोज’ के मि. सक्सेना से मिलता-जुलता है। दोनों सामाजिक दायित्वों को निभाने के लिये व्यक्तिगत सुखों का त्याग करते हैं।
3. शिल्पगत सुंदरता का मूल आधार इसकी उपमा शैली या रूपक शैली है।
"भाषा शैली शिल्प का प्राण तत्त्व है क्योंकि कोई रचनाकार जब अपनी अनुभूतियों को व्यक्त करना चाहता है तो भाषा ही पाठक और उसके मध्य सेतु का काम करती यही कारण है कि रचनाकार भाषा में निहित शक्तियों को उभारने पर काफी ज़्यादा ध्यान देते हैं।" उपर्युक्त कथन के आधार पर महाभोज की भाषा शैली पर चर्चा कीजिये।
उत्तर :
हल करने का दृष्टिकोण:
• भूमिका
• महाभोज की भाषा शैली की विवेचना
• निष्कर्ष
'महाभोज' मन्नू भंडारी द्वारा रचित उपन्यास है। मन्नू भंडारी की भाषा शैली कई स्तरों पर प्रयोगशीलता के निर्वाह का परिणाम है। 'महाभोज' उनकी भाषा शैली की महत्त्वपूर्ण विशेषताएँ क्रमशः हैं:
महाभोज जन जीवन के अत्यंत निकट की रचना है इसलिए इसमें प्रयुक्त भाषा में तद्भव और देशज शब्दावली का अनुपात अधिक है। लेखिका ने शब्दावली के चयन में पात्रों की सामाजिक-आर्थिक पृष्ठभूमि का ख्याल पूरी बारीकी के साथ रखा है। यही कारण है कि भाषा के कई तेवर महाभोज में दिखाई पड़ते हैं। जहाँ दा साहब और महेश जैसे पात्रों की भाषा में तत्समीपन और अंग्रेजी प्रधान है तो हीरा और गणेश जैसे ग्राम्य चरित्रों की भाषा में देशज और तद्भव शब्दावली का अनुपात सघन है।
महाभोज में लेखिका ने जीवन की गहरी समझ को बहुत छोटे वाक्यों में चमत्कारी ढंग से प्रस्तुत किया है। यह शैली 'सूत्र शैली' कहलाती है। इसके प्रयोग की महारत उन्हीं रचनाकारों को हासिल होती है जिनके पास जीवन की सूक्ष्म समझ और भाषा की समाहार क्षमता का अद्भुत सामंजस्य होता है। उदाहरण के तौर पर-
"आवेश राजनीति का दुश्मन है।"
"कुर्सी और इंसानियत में बैर है।"
मन्नू भंडारी ने व्यंग्य क्षमता का भी धारदार प्रयोग किया है। जब साहित्यकार खुद को सामाजिक विद्रूप को हटाने की स्थिति में नहीं पाता तो उसकी यही तिलमिलाहट पैने व्यंग्य को जन्म देती है। उदाहरण के लिये-
"राजनीति में जिन की खाल गैंडे की तरह हो गई है, वे कटते नहीं इतनी आसानी से।"
"गांधी नेहरू को देश एक क्षण के लिए भी नहीं भूलता। चप्पे-चप्पे में वह आपको विराजमान मिलेंगे, चाहे निर्जीव तस्वीरों के रूप में ही सही।"
जो रचनाएँ जनजीवन के नज़दीक होती हैं उनकी भाषा में मुहावरे और लोकोक्तियों का प्रयोग होता ही है। महाभोज में भी ऐसे ही जीवंत प्रयोग हैं। उदाहरण के तौर पर-
"मारने वाले को शह दो और मरने वाले को हमदर्दी- दोनों हाथ में लड्डू।
लेखिका ने अपनी भाषा को तराशने के लिए प्रतीकों एवं बिंबो का असरदार प्रयोग किया है। कुछ उदाहरण इस प्रकार हैं-
"लावारिस लाश को गिद्ध नोच नोच कर खा जाते हैं।" (प्रतीक-भाषा)
"आवेश के मारे मुँह से थूक की छोटी-छोटी फुहारें छूटने लगी लखन के, और साँवला चेहरा एकदम बैंगनी हो गया।" (बिंब-भाषा)
अतः हम कह सकते हैं कि महाभोज की भाषा शैली इसकी प्राण तत्व है। इसमें प्रत्येक स्तरों पर त्तत्वों को उतना ही उभरा गया है जितनी ज़रूरत थी, ना उससे रत्ती भर अधिक ना उससे रत्ती भर कम।
निम्नलिखित पंक्तियों की संदर्भ सहित व्याख्या कीजिये:
उत्तर :
हल करने का दृष्टिकोण:
• संदर्भ
• प्रसंग
• व्याख्या
संदर्भ: प्रस्तुत गद्यावतरण हिंदी के प्रगतिवादी उपन्यास के लेखक यशपाल द्वारा रचित प्रसिद्ध ऐतिहासिक उपन्यास दिव्या से उद्धृत है। इस उपन्यास में यशपाल ने इतिहास के आवरण के भीतर मानववादी दृष्टिकोण के आधार पर नारी तथा अन्य वंचित वर्गों की पीड़ा को आवाज़ दी है।
प्रसंग: यह पंक्तियाँ उपन्यास के 'अंशुमाला' नामक खंड से ली गई है, जहाँ दिव्या रत्नप्रभा के साथ रहते हुए 'अंशुमाला' नाम से विख्यात हो चुकी है। यह पंक्तियाँ चार्वाक दर्शन के समर्थक मारीश ने दिव्या को समझाने के लिए कही है ताकि वह निराशा तथा आत्मप्रवचना की दुनिया से बाहर निकल कर जीवन को सक्रिय रूप में जीने की कोशिश करे।
व्याख्या: जब दिव्या मारिश से कहती है कि उसका जीवन कला के लिए समर्पित है, तो मारिश इस तर्क की कमज़ोरी स्पष्ट करते हुए कहता है कि कला तो स्वयं मनुष्य के जीवन के लिये एक साधन मात्र है, कोई मनुष्य किसी साधन का साधन कैसे बन सकता है? भाव यह है कि जो व्यक्ति अपने जीवन को निरर्थक मान चुका हो और सिर्फ कला के अभ्यास में लगा हो, वह तो मानव के उच्च स्थान से उतरकर वस्तु में परिणत हो जाता है क्योंकि वस्तु की तरह उसका अस्तित्व भी दूसरों के संतोष व जीवन की सार्थकता के लिए प्रयुक्त होता है। मारिश कहता है कि नारी होने के नाते दिव्या के जीवन की मूलभूत सार्थकता जीवन को जीने में, सृजन करने में है क्योंकि मनुष्य की परंपरा का विकास करने की ज़िम्मेदारी प्रकृति ने नारी को दी है। दिव्या का अभी का जीवन तो दासों के समान है, जिसका संपूर्ण अस्तित्व दूसरों की सेवा में खत्म हो जाता है। ऐसे जीवन को अच्छा कहना, उसे बदलने की कोशिश ना करना भयानक आत्मा प्रवंचना है।
केशव की संवाद योजना की विशेषताएँ बताइये।
उत्तर :
किसी भी वर्णनात्मक कृति में पात्रों की बातचीत के लिये संवाद या कथोपकथन शब्द प्रयुक्त होता है। यह कथा के विकास हेतु आवश्यक होता है एवं इसका उद्देश्य घटनाओं व दृश्यों में सजीवता लाना होता है।
केशवदास दरबारी कवि थे, इन्होंने कविप्रिया, रसिकाप्रिया, नखशिख जैसी रचनाएँ की किंतु रामचंद्रिका नाम की पुस्तक इन्हें अनन्य स्थान दिलाती हैं, जिसकी प्रमुख विशेषता इसकी संवाद योजना है।
हिंदी साहित्य के इतिहास में केशवदास संवाद योजना के निर्माण में महत्त्वपूर्ण स्थान रखते हैं। रामचंद्रिका जैसी संवाद योजना हिंदी की किसी ओर रचना में दुर्लभ है।
केशवदास की संवाद-योजना की प्रमुख विशेषता उसमें विद्यमान वक्रोक्तियों का प्रखर स्वरूप है। रामचंद्रिका में राम-परशुराम संवाद के साथ-साथ अंगद-रावण संवाद में भी पर्याप्त व्यंग्यमयता मिलती है। रावण-अंगद संवाद का एक उदाहरण-
“राम को काम कहा? रिपु जीतहिं,
न कबै रिपु जीत्यौं कहाँ?”
लंबे प्रसंग को संवाद में अत्यंत संक्षिप्त रूप में रख देना केशवदास की निजी विशेषता मानी जाती है। रामचंद्रिका के संवादों में कहीं-कहीं ‘गागर में सागर’ वाली कहावत चरितार्थ होती है। उदाहरण के लिये दशरथ की मृत्यु, राम-लक्ष्मण-सीता का वन गमन और वन-गमन के कारण की सूचना इतनी सारी बातें केशवदास ने एक ही पंक्ति में कहलवा दी-
“मातु कहाँ नृपतात? गये सुरलोकहिं, क्यों, सुत शोक लये”
संवादों की भाषा में क्रोध व उत्साह जैसे भावों की सुंदर व्यंजना करना इनकी विशेषता है, इसके अलावा नाटकीयता भी केशव के संवादों को सुंदरता प्रदान करती है। रामचंद्रिका का कथानक संवादों के सहारे ही विकसित हुआ हैं एवं पात्रों के चरित्र का उद्घाटन भी हुआ हैं। आचार्य शुक्ल ने कहा भी है- “रामचंद्रिका में केशव को सबसे अधिक सफलता संवादों में मिली है। उनका रावण-अंगद संवाद तुलसी के संवाद से कहीं अधिक उपयुक्त एवं सुंदर है।”
छायावादी काव्य स्वाधीनता आंदोलन के सघनतम काल में रचे जाने के बावजूद यह काव्य राष्ट्रीय चेतना से कटा हुआ है। सुचिंतित टिप्पणी करें।
उत्तर :
हल करने का दृष्टिकोण:
• भूमिका
• कथन की समीक्षा
• निष्कर्ष
छायावादी काव्य पर आरोप लगता रहा है कि स्वाधीनता आंदोलन के सघनतम काल में रचे जाने के बावजूद यह काव्य राष्ट्रीय चेतना से कटा हुआ है। छायावादी कविता को स्थूल दृष्टि से देखने पर ऐसा लगना स्वाभाविक है, किंतु गहन विश्लेषण से सिद्ध होता है कि यह काव्य अपने समय के सांस्कृतिक एवं राष्ट्रीय संदर्भों को धारण ही नहीं करता बल्कि उनकी प्रगति में यथासंभव योगदान भी देता है
छायावाद में जागरण शब्द का प्रयोग सभी कवियों ने अनेक संदर्भ में किया है। यह जागरण सूक्ष्म रूप से सांस्कृतिक नवजागरण और राष्ट्रीय राजनीतिक जागरण ही है। प्रसाद कहते हैं, "बीती विभावरी जाग री", निराला कहते हैं, "जागो फिर एक बार" और महादेवी कहती हैं, "जाग तुझको दूर जाना है"। छायावादी काव्य राष्ट्रीय जागरण की मूल चुनौतियों को गहराई से समझता है जिस देश में सदियों की पराधीनता के कारण जातीय व सांस्कृतिक स्वाभिमान नष्ट हो चुका हो वहाँ जागरण की पहली शर्त राष्ट्रीय स्वाभिमान की उत्पत्ति होती है।
छायावादी कवि भारत के अतीत से रचनात्मक ऊर्जा ग्रहण करके वर्तमान संघर्षों से जुझना चाहते हैं। अतीत की महानता का वर्णन उनके यहाँ कई बिंदुओं पर नज़र आता है-
"पश्चिम की उक्ति नहीं गीता है गीता है"
                                 (निराला)
"किसी का हमने छीना नहीं,प्रकृति का रहा पालना यही
कहीं से हम आए थे नहीं, हमारी जन्मभूमि है यहीं"
                                  (प्रसाद)
छायावादी कवि इस बात को बखूबी समझते हैं कि राष्ट्रीय आंदोलन के लिए राष्ट्रीय स्तर पर एक जुझारू मन:स्थिति का होना आवश्यक है। वह कविता के माध्यम से राष्ट्रीय समस्याओं का केवल विश्लेषण नहीं करते बल्कि जुझारू मानसिकता के विकास का प्रयत्न भी करते हैं। जिस तरह से द्विवेदी युग में 'भारत-भारती' ने पूरे राष्ट्र में सांस्कृतिक ऊर्जा को जन्म दिया था वैसे ही छायावाद की कविताएँ भी जनसामान्य में जोश और उमंग पैदा करती है। प्रसाद लिखते हैं,
"हिमाद्रि तुंग श्रृंग से प्रबुद्ध शुद्ध भारती
स्वयंप्रभा समुज्ज्वला, स्वतंत्रता पुकारती"
छायावादी कविता अपने समय से कुछ ऐसे स्तरों पर भी जुड़ी है जो साधारण कविताओं के लिए संभव नहीं होता। कविता अपने समय की घटनाओं का वर्णन करे यह कविता की सामाजिक दायित्वशीलता का मात्र एक पक्ष है। छायावादी कविता आगे बढ़कर राष्ट्रीय और सांस्कृतिक समस्याओं के समाधान प्रस्तुत करती है। यह अपने समाज की निष्क्रिय तस्वीरें नहीं बल्कि, समाज के लिए वांछनीय परिवर्तनों के स्तर पर भी सक्रिय होती हैं। 'राम की शक्ति पूजा' की मूल समस्या यही है कि 1936 ई. के भारत में अहिंसात्मक शक्ति निरर्थक प्रतीक होने लगी है। स्वाधीनता के संघर्ष में नए विकल्प के तौर पर निराला सुझाते हैं कि,
"शक्ति की करो मौलिक कल्पना, करो पूजन,
छोड़ दो समर जब तक न सिद्धि हो रघुनंदन।
रावण अशुद्ध होकर भी यदि कर सका त्रस्त,
तो निश्चित तुम हो सिद्ध करोगे उसे ध्वस्त।।
छायावाद की राष्ट्रीय चेतना अपने अंतिम स्तर पर केवल राष्ट्र तक सीमित नहीं रहती बल्कि संपूर्ण मानवता के स्तर पर सक्रिय हो जाती है। यह भारतीय चिंतन सृष्टि की वही धारणा है जिसमें राष्ट्रीय हितों व वैश्विक हितों को परस्पर विपरीत नहीं बल्कि सुसंगत शक्तियों के रूप में 'वसुधैव कुटुंबकम' का व्याख्यान किया जाता है। अतः हम कह सकते हैं स्थूल रूप से नहीं किंतु, सूक्ष्म रूप से अध्ययन करने पर छायावादी कविताएँ राष्ट्रीय चेतना से जुड़ी तो है ही साथ ही मनुष्य के अंदर राष्ट्रीय भावना के विकास में भी सहायक रहीं।
मैथिलीशरण गुप्त की कविता नवजागरण के मूल्यों का वहन करने में कहाँ तक सफल हो सकी है? युक्तियुक्त विचार कीजिए।
उत्तर :
हल करने का दृष्टिकोण:
• भूमिका
• कथन के पक्ष में तर्क
• कथन के पक्ष में उदाहरण
• निष्कर्ष
द्विवेदी युग के प्रतिनिधि कवि मैथिलीशरण गुप्त का काव्य कर्म नवजागरण चेतना से स्पंदित और प्रेरित है। उन्होंने अपनी विभिन्न काव्य कृतियों में नवजागरण के जीवन मूल्यों को रचनात्मक अभिव्यक्ति प्रदान करने का प्रयत्न किया है।
स्वचेतना, आत्मावलोकन, गौरवशाली अतीत का बोध, वर्तमान दुरावस्था का यथार्थ बोध, दूसरी संस्कृतियों के सार्थक मूल्यों का आत्मसातीकरण, सामाजिक-सांस्कृतिक प्रवृत्ति की चेतना आदि नवजागरण के चिन्ह थे जो मैथिलीशरण गुप्त के काव्य में दिखाई देते हैं।
मैथिलीशरण गुप्त की कृति 'भारत भारती' में नवजागरण की उपर्युक्त सारी विशेषताएं परिलक्षित होती हैं इस कृति में कवि की मूल चिंता ही नवजागरण चेतना का परिणाम है-
"हम कौन थे क्या हो गए हैं और क्या होंगे अभी।
आओ विचारो आज मिलकर यह समस्याएँ सभी।"
इस रचना में अतीत गौरव का भाव भी बार-बार उपस्थित हुआ है। उदाहरणस्वरूप-
"संपूर्ण देशों से अधिक किस देश का उत्कर्ष है?
उसका कि जो ऋषिभूमि है वह कौन भारतवर्ष है।
कवि ने इस रचना में आत्मावलोकन करते हुए भारत की तत्कालीन दुर्दशा का व्यापक चित्र खींचा है।
नवजागरण के सामाजिक-सांस्कृतिक बोध का एक महत्वपूर्ण प्रश्न तात्कालीन भारतीय समाज में स्त्रियों की हीन दशा थी। इसे लक्षित करते हुए मैथिलीशरण गुप्त ने 'यशोधरा', 'साकेत', 'हिडिंबा', 'विष्णु प्रिया' और 'द्वापर' जैसी नारी केंद्रित काव्य ग्रंथों की रचना की और नारी के महत्त्व को प्रतिष्ठित करने का प्रयत्न किया।
हालाँकि गुप्त जी की नवजागरण चेतना की कतिपय सीमाएँ भी थी। उन पर आर्य केंद्रित और हिंदूवादी होने के आरोप लगे हैं। लेकिन यह सीमाएँ तात्कालीन नवजागरण चेतना में भी दिखाई देती है। अतः हम कह सकते हैं कि मैथिलीशरण गुप्त की कविता नवजागरण चेतना के मूल्यों का वहन करने में सफल हुई है।
मध्यकाल में काव्यभाषा के रूप में ब्रजभाषा के विकास पर प्रकाश डालिए।
उत्तर :
हल करने का दृष्टिकोण
• भूमिका
• मध्यकाल में काव्यभाषा के रूप में ब्रजभाषा के विकास के कारण
• निष्कर्ष
मध्य काल के अंतर्गत भक्तिकाल तथा रीतिकाल दोनों आते हैं। काव्यभाषा के रूप में ब्रजभाषा इस काल में निरंतर परिपक्व हुई तथा क्षेत्रीय दृष्टि से अखिल भारतीय विस्तार प्राप्त किया।
मध्यकाल से पहले खुसरो तथा चंदबरदाई के काव्य में ब्रजभाषा का प्रारंभिक स्वरूप दिखता है। सूर के काव्य में यह भाषा परिवर्धित हुई और रितिकाल में इसने अपना पूर्ण वैभव प्राप्त किया।
सूर की काव्यभाषा ब्रजभाषा का आरंभिक रूप होकर भी चरम रूप से सफल भाषा है। सूरदास ने ब्रजभाषा को उसी रूप में नहीं लिया जो सामान्य बोलचाल की भाषा में प्रचलित था भाषा को व्यापकता प्रदान करने के उद्देश्य से उन्होंने 'जेही', 'तेही' जैसे अवधी शब्दों का प्रयोग 'गोड़', 'आपन', 'हमार' जैसे पूर्वी शब्दों का प्रयोग तथा महँगी (प्यारी) जैसे पंजाबी शब्दों का प्रयोग भी इसमें शामिल किया। सूर ब्रजभाषा की अंतर्निहित लयात्मक्ता को विकसित किया तथा चित्रात्मकता व अप्रस्तुत विधान के अनुकूल बनाया। इस कार्य में उन्हें अष्टछाप के अन्य कवियों का भी सहयोग मिला वहीं मीरा की ब्रज भाषा में राजस्थानी का भी मिश्रण हुआ है।
भक्तिकाल के बाद उत्तर-मध्यकाल या रीतिकाल में ब्रजभाषा भाषा के विकल्प के रूप में नहीं बल्कि एक मात्र काव्यभाषा के रूप में स्थापित हो गई। रीतिकाल में ब्रज भाषा के प्रयोग दो रूप दिखाई पड़ते हैं। पहला रूप, प्रायः रीतिबद्ध व रीतिसिद्ध कवियों की भाषा में दिखता है, जिसमें आलंकारिकता, सजगता और चमत्कारप्रियता की प्रवृत्तियाँ बहुत व्यापक रूप से परिलक्षित होती हैं। यह भाषा अति सजग किस्म की है। इसका सबसे बेहतर प्रयोग बिहारी के दोहों में मिलता है। भाषा की समास क्षमता और भावों की समाहार क्षमता इसकी विशेषता है।
इस काल की ब्रजभाषा का दूसरा रूप घनानंद जैसे रीतिमुक्त कवियों के काव्य में देखा जा सकता है। इनके यहाँ सहज शिल्प है। इनकी भाषा सुनकर व्यक्ति चमत्कृत नहीं होता बल्कि संवेदना के गहरे स्तर पर पहुँचता है। इनके अलंकार चमत्कृत नहीं करते बल्कि गहरा प्रभाव छोड़ते हैं।
इस काल में ब्रजभाषा ने यद्यपि चरम विकास प्राप्त किया किंतु यह केवल भक्ति, वात्सल्य तथा श्रृंगार तक सीमित हो गई। यही कारण है कि लोक-रुचि बदलने के साथ ही खड़ी बोली ने इसे अपदस्थ कर दिया।
संचार माधयमों की भाषा के रूप में हिंदी कि कैसे सशक्त बनाया जा सकता है? सुचिंतित सुझाव दीजिए।
उत्तर :
हल करने का दृष्टिकोण:
• भूमिका
• हिंदी को संचार माध्यमों की भाषा के रूप में सशक्त करने के कुछ सुझाव
• निष्कर्ष
वर्तमान युग एवं भावी युग सूचना एवं प्रौद्योगिकी का है। अतः हिंदी को इस हेतु पूर्णतया समर्थ बनाने हेतु सुनियोजित प्रयासों की आवश्यकता है।
सर्वप्रथम तो एक ऐसी समिति का गठन करना चाहिये जो संचार माध्यमों के अनुरूप हिंदी को ढालने का कार्य निरंतर करती रहे। इस समिति में हिंदी भाषा के विद्वानों और सूचना प्रौद्योगिकी के विशेषज्ञों को शामिल किया जाना चाहिये।
आज इलेक्ट्रॉनिक संचार माध्यमों के लिये हिंदी की सरल-सुगम पारिभाषिक शब्दावली के निर्माण की भी आवश्यकता है। इसे बनाते समय बोलचाल की भाषा से परहेज नहीं किया जाना चाहिये। इन शब्दों को जनसामान्य में प्रचलित करवाने हेतु खेल, फिल्म आदि क्षेत्रों के लोकप्रिय व्यक्तियों की मदद ली जानी चाहिये। टीवी, रेडियो आदि माध्यमों पर उनके मुख से बार-बार उच्चरित होने की स्थिति में जनसामान्य शीघ्र ही इन शब्दों को आत्मसात कर लेगा।
सभी संचार माध्यमों में भाषा सलाहकार/समन्वय/अधिकारी जैसे पद सृजित किये जाने चाहिये तथा संबंधित विषय एवं भाषा के विशेषज्ञों की नियुक्ति की जानी चाहिये।
आज आवश्यकता के अनुरूप प्रादेशिक भाषाओं के शब्दों को भी अपनाने की आवश्यकता है। इससे हिंदी का भी सामर्थ्य बढ़ेगा साथ ही, प्रादेशिक भाषाओं की गरिमा में भी वृद्धि होगी। प्रादेशिक भाषाओं के साथ अंग्रेजी के बहु प्रचलित शब्दों को भी अपनाने से परहेज नहीं किया जाना चाहिये।
कई अन्य क्षेत्रों की तरह व्यवसायिक शिक्षा की दृष्टि से हिंदी में वैज्ञानिक तथा तकनीकी शब्दावली के विकास की स्थिति बहुत संतोषजनक नहीं है। अतः इस क्षेत्र में भी सूचना के संप्रेषण के लिए हिंदी को सशक्त किया जाना चाहिये ताकि आगे भी हिंदी का इस्तेमाल प्रत्येक क्षेत्रों में सुगमता पूर्वक हो सके।
भाषिक शुद्धता के आग्रहों को त्यागने तथा हिंदी भाषा के फलक को विस्तृत करने की आवश्यकता है। कई बार संस्कृत के दुर्बोध शब्दों की अपेक्षा अंग्रेजी के शब्द अधिक संप्रेषणिय होते हैं इस पर भी ध्यान देने की आवश्यकता है।